બીજો એક કિસ્સો અમારાં ઘરનો જ છે. અમારા કુટુંબની જ એક દીકરી ભણવામાં લગભગ 75 ટકા લાવી શકે તેવી, દસમાં ધોરણની પ્રિલીમ્સમાં ઓછાં માર્ક્સ લાવી. એના મા-બાપ દીકરીને લઈને મારે ત્યાં આવ્યાં અને કહ્યું, ‘ભાભી આને વાર્ષિક પરીક્ષા સુધી તમારે ત્યાં જ રાખો અમારા ઘરે આખો વખત ના પાડવા છતાં અમારી સાથે બેસીને ટીવી જોયાં કરે છે તમારે ત્યાં તો ટીવી જ ચાલુ ના હોય એટલે એણે ફરજીયાત ભણવું જ પડશે.’ ટીવીની ON/OFF ની સ્વીચ તો આપણાં હાથમાં જ હોય છે એવું દીકરીને પરીક્ષા સમયે બીજાને ત્યાં મુકવા તૈયાર થયેલાં આ વાલી સમજતાં નહી હોય એમ લાગે છે???? ના… પણ ટીવીની લત એ કોઈ નશાની લતથી કમ નથી. મોટેરાઓની ટીવીની લત માત્ર એમનાં બાળકો માટે જ નહી પણ સમગ્ર પરિવાર માટે અનેક રીતે નુકશાનકારક છે. આ એક આખો મુદ્દો અલગ રીતે રજૂ કરવા પાત્ર છે. હમણાં વિષયથી વધુ દૂર ન જતાં માત્ર એટલું જ કહેવાનું કે ટીવીનાં અયોગ્ય અને અતિ ઉપયોગ રૂપી દુષણથી માત્ર બાળકોએ જ નહી આપણે સૌએ ચેતવાની જરૂર છે.